钦定古今图书集成/明伦汇编/氏族典/第392卷 > 李绚
## 钦定古今图书集成/明伦汇编/氏族典/第392卷 > 李绚

按《宋史李绚传》：“绚字公素，邛州依政人。擢进士第，再
授大理评事，通判邠州。元昊犯延州，并边皆恐邠城
陴不完，绚方摄守，即发民治城，僚吏皆谓当言上逮
报，绚不听。帝闻之喜，还为太子中允，直集贤院，历三
司度支判官，为京西转运使。未几，召修起居注，紏察
在京刑狱。时宰相杜衍拔知名士，寘台省恶衍者，指”
绚为其党，出知润州，改太常丞，徙洪州。时五溪蛮寇
湖南，擢转运使，帝曰：“有馆职善饮酒者为谁？”辅臣未
谕，帝曰：“是往岁城邠州者，其人才可用。”辅臣以绚对，
遂除湖南转运使。绚乘驿至邵州，戒诸部按兵毋得
动，使人谕蛮以祸福，蛮罢兵受约束。复修起居注、权
判三司盐铁勾院，以右正言知制诰，迁龙图阁直学
士、起居舍人、权知开封府，改提举在京诸司库务，出
知苏州，未行，卒。